Сёння ў Інстытуце тэалогіі БДУ адбылася дыскусія з удзелам праф. Марціна Тамкэ з Гётэнгенскага ўніверсітэта, кіраўніка магістэрскай праграмы Міжкультурная тэалогія. Калі ўчорашняя лекцыя і семінар, якія шаноўны прафесар таксама правёў у Інстытуце тэалогіі, тычыліся тэмы чытання тэкстаў праваслаўнай традыцыі на прыкладзе розніцы прачытання Ісака Сірына на захадзе і ўсходзето сёння гаворка ішла, галоўным чынам, пра міжкультурную тэалогію, і слухачам было прапанавана прааналізаваць два тэксты - урыўкі з ліста пратэстанцкага багаслова Ганса Эрэнберга прот. Сергію Булгакаву, а таксама ўрыўкі адказу Булгакава Эрэнбергу. Асноўным тэзісам праф. Тамке была ідэя культурнай і гістарычнай абумоўленасці многіх тэалагічных ідэяў і практык пабожнасці, а таксама падмуркаў для дыялогу паміж прадстаўнікамі розных культурных і рэлігійных традыцый. На думку прафесара, з аднаго боку, рэлігійны досвед, хрысціянская добрая вестка, не можа не быць уцялесненай у пэўныя культурныя формы, традыцыі, з другога боку, гэтыя культурныя элементы, якія зяўляюцца знешнімі для веры, пачынаюць уплываць на змест самой веры, таму неабходны метад міжкультурнай тэалогіі, якая дазваляе вылучыць у розных традыцыях агульнае - тое, што акурат і ёсць цэнтрам універсальнай веры, і пры гэтым зразумець і прыняць адрозненні культурных формаў. Калі ж у міжканфесійным дыялогу адбываецца навязванне культурных традыцый у якасці абавязковага зместу веры, то культура пачынае рухацца на ворага як танк, каб заціснуць яго цяжарам традыцыі. 